ประกาศกระทรวงพาณิชย์ เรื่อง มาตรฐานผ้าไหมและผลิตภัณฑ์ผ้าไหม

ประกาศกระทรวงพาณิชย์
ประกาศกระทรวงพาณิชย์
เรื่อง
มาตรฐานผ้าไหมและผลิตภัณฑ์ผ้าไหม[๑]
 

อาศัยอำนาจตามความในมาตรา ๔ และมาตรา ๑๖
วรรคสอง แห่งพระราชบัญญัติมาตรฐานสินค้าขาออก พ.ศ. ๒๕๐๓
รัฐมนตรีว่าการกระทรวงพาณิชย์ออกประกาศไว้ ดังต่อไปนี้

ข้อ ๑
ให้ยกเลิกประกาศกระทรวงเศรษฐการ ลงวันที่ ๘ พฤษภาคม ๒๕๑๑ เรื่อง
มาตรฐานผ้าไหมไทย

ข้อ ๒
ให้กำหนดผ้าไหมและผลิตภัณฑ์ผ้าไหมเป็นสินค้ามาตรฐาน

ข้อ ๓
ให้กำหนดมาตรฐานผ้าไหมและผลิตภัณฑ์ผ้าไหมไว้ตามรายละเอียดต่อท้ายประกาศนี้

ข้อ ๔
ให้ด่านศุลกากรกรุงเทพฯ ด่านศุลกากรสงขลา ด่านศุลกากรปาดังเบซาร์ และด่านศุลกากรสะเดา
จังหวัดสงขลา ด่านศุลกากรเบตง จังหวัดยะลา และด่านศุลกากรสุไหงโก  ลก
จังหวัดนราธิวาส
เป็นด่านศุลกากรที่ผู้ส่งหรือนำผ้าไหมหรือผลิตภัณฑ์ผ้าไหมออกนอกราชอาณาจักร
ต้องแสดงใบรับรองมาตรฐานสินค้า

ข้อ ๕
การส่งหรือนำผ้าไหมหรือผลิตภัณฑ์ผ้าไหมออกนอกราชอาณาจักร
โดยผู้ส่งหรือนำออกได้รับการยกเว้นไม่ต้องจดทะเบียนเป็นผู้ทำการค้าขาออกซึ่งสินค้ามาตรฐาน
และไม่ต้องแสดงใบรับรองมาตรฐานสินค้าต่อเจ้าพนักงานศุลกากร
ให้กระทำได้เฉพาะกรณีต่อไปนี้
(๑) การนำออกพร้อมกับตนเอง
โดยมิใช่เป็นการค้าสำหรับผ้าไหมไทยหรือผ้าไหมผสมมีปริมาณไม่เกินประเภทละสามสิบตารางเมตร
สำหรับผลิตภัณฑ์ผ้าไหมมีปริมาณไม่เกินชนิดละ ๓๐ ชิ้น
(๒)
การส่งออกสำหรับผ้าไหมไทยหรือผ้าไหมผสมมีปริมาณไม่เกินประเภทละสิบสองตารางเมตร
ต่อผู้รับหนึ่งรายต่อหนึ่งครั้ง สำหรับผลิตภัณฑ์ผ้าไหมมีปริมาณไม่เกินชนิดละ ๑๕
ชิ้น ต่อผู้รับหนึ่งรายต่อหนึ่งครั้ง
(๓)
การนำผ้าไหมไทยหรือผ้าไหมผสมออกเพื่อใช้ในยานพาหนะที่บรรทุกออกไปเท่าที่จำเป็น
มีปริมาณไม่เกินประเภทละห้าสิบตารางเมตร
(๔) การส่งหรือนำออกเพื่อเป็นตัวอย่าง
สำหรับผ้าไหมไทยหรือผ้าไหมผสมมีปริมาณไม่เกินชิ้นละหนึ่งตารางเมตร สำหรับผลิตภัณฑ์ผ้าไหมมีปริมาณไม่เกินชนิดหรือแบบละหนึ่งชิ้น

ข้อ ๖
ให้กำหนดอัตราค่าบริการการตรวจสอบมาตรฐานผ้าไหมและผลิตภัณฑ์ผ้าไหมไว้สิบบาทต่อคำร้องขอให้ออกใบรับรองมาตรฐานสินค้าหนึ่งฉบับ

ข้อ ๗
ให้กำหนดอัตราค่าบริการการออกใบรับรองมาตรฐานผ้าไหมและผลิตภัณฑ์ผ้าไหมไว้ฉบับละห้าบาท

ทั้งนี้ ตั้งแต่วันที่ ๑๕ กุมภาพันธ์ ๒๕๑๗
เป็นต้นไป


ประกาศ
ณ วันที่ ๑๔ พฤศจิกายน ๒๕๑๖
ชาญชัย ลี้ถาวร
รัฐมนตรีว่าการกระทรวงพาณิชย์








































สุกัญญา/พิมพ์
๑๙
กรกฎาคม ๒๕๕๔

อุษมล/ผู้จัดทำ
๒
สิงหาคม ๒๕๕๔

















































[๑] ราชกิจจานุเบกษา
เล่ม ๙๐/ตอนที่ ๑๗๒/หน้า ๓๙๘๗/๒๕ ธันวาคม ๒๕๑๖